u Teatrul Mic 


de aici încolo toată răspunderea rămîne pe umerii noştri. Începe un joc de 

încercare a puterii, în care nu înving decît cei mai talentați, mai apți, mai 
devotați, cei mai lucizi si cei mai pasionaţi.” In această angajare sobră pe un drum 
temerar a lui Radu Penciulescu, directorul Teatrului Mic, descifrăm o emoție ce se 
refuză patetismului, dar pătrunde adînc în conștiința oamenilor de teatru. 

În viata teatrală bucureşteană, apariţia Teatrului Mic se înscrie ca un eveni- 
ment, şi e de presupus că semnificaţiile care vor decurge din activitatea acestui nou 
ansamblu se vor arăta importante peste ani, cînd promisiunile din prolog vor fi cu 
consecvență duse pina la capăt. 

Momentul inaugural depășește cu mult, prin premise și perspectivă, indicele 
valoric al celor trei piese cu care şi-a celebrat deschiderea (Oricit ar părea de ciudat 
de Dorel Dorian, regia Radu Penciulescu, Vulpile de Lillian Helman, regia D. D. 
Neleanu, Doi pe un balansoar de W. Gibson, regia Radu Penciulescu). Insotim naş- 
terea Teatrului Mic cu indreptatite speranţe. Firesc, ne gindim la echipă si animator 
— cei doi termeni ai ecuaţiei din care poate rezulta o tribună artistică înaintată. 
Asociem si alte deziderate cu veche si statornică circulaţie în istoria bătăliilor si dez- 
baterilor noastre — o gîndire si o practică teatrală consecvent contemporană. Chiar 
dacă, în primul său stadiu, noul teatru mu reprezintă încă o echipă sudată, creatoare, 
devotată pînă la capăt unsi gindiri artistice riguroase, el este de pe acum mai mult 
decît o promisiune. 


N e propunem un obiectiv, cerem asigurarea condiţiilor pentru a-l atinge, și 
yy 


legea afinități 

Fiecare promoţie de studenti-viitori actori, viitori directori de scenă şi crea- 
tori de climat artistic a visat şi visează, de pe băncile Institutului, un teatru „al său“, 
şi este gata să-l creeze demonstrativ, pentru a exprima triumful adevărurilor în care 
crede, pentru a dovedi o intransigenta artistică aptă să aducă o replică personală, 
creatoare, nouă în concertul artei contemporane mondiale. Animatorul Teatrului Mic 
e unul din aceşti foşti studenţi, nu de mult absolvent, dar de mult trecut de anii 
debutului, combatant pe frontul creării unui teatru contemporan, realist, angajat în 
tabăra artei socialiste. În acest „joc de încercare a puterii” — în care înving neapărat 
„cei mai talentați, mai devotați si mai pasionaţi”, cei care refuză compromisul, care 
nu cedează în fata tentatiilor facile — s-a adunat, în jurul tînărului animator si 
„director de conştiinţă“, o pleiadă de talente din promoţii diferite, entuziaste si capa- 
bile, lucide şi îndrăzneţe, dornice să realizeze, printr-un efort comun și consecvent, 
un ... obişnuit program de creație. 

Intilnim în distribuțiile Teatrului Mic numele unor actori care pînă acum au 
ucenicit sau au strălucit pe scene diferite : Ion Marinescu, George Constantin, Victor 


icit ar părea de ciudat” de Dorel Dorian 


stinga la dreapta: Eliza Plopeanu (A i i + Tatiana Iekel (Letitia Dinu), Ion Marinescu 
Horia Drăgan) si George Constantin (NV¥vvlaellR 


Rebengiuc, Olga Tudorache, Leopoldina Bălănuţă, Gh. Ionescu-Gion, Constantin 
Codrescu, Tudorel Popa, Tatiana Iekel, Eliza Plopeanu... Simpla lor enumerare demon- 
strează elocvent ideea căutărilor pentru constituirea echipei. Scena Teatrului Mic 
rămîne în continuare deschisă multor actori, după cum în realizarea spectacolelor 
vor fi solicitati diverşi directori de scenă (se află în plin lucru Crin Teodorescu, Vale- 
riu Moisescu, Ion Cojar), conform principiului inteligent că schimbul de actori şi 
regizori între teatre, circulaţia valorilor, nu contrazice idealul formaţiei omogene. 
Dimpotrivă. Un continuu circuit de talente stimulează, tonifică colectivul si obligă 
nucleul de bază să stea în necontenită stare de alarmă fata de rutină, „tipaje”, como- 
ditati ; alungă soluţiile de compromis și şovăielile în distribuţie, conferind prospe- 
time, varietate actoricească şi originalitate stilistică fiecărei montări. Legea afinitatii 
pare să fie prima din decalogul Teatrului Mic. 


Programul se defineşte în scenă 


Programul Teatrului Mic se defineşte deliberat prin absența unor puncte siste- 
matic expuse, metodic prefatate, derogind astfel de la obisnuintele care însoțesc 
apariția unor noi celule artistice : un referat doct, prevederi teoretice, dar care se des- 
tramă sau se sufocă la prima respiraţie a actorilor în scenă. „Program ?“ — spune 
directorul Teatrului Mic. „Deocamdată nu avem şi nici nu putem avea. Un program 
nu poate fi creat în afara realitatilor concrete. Programul unui teatru se definește cu 
fiecare nouă montare si în fiecare seară de spectacol.” Necontenitul apel la concretul 
scenei, la acoperirea ideilor prin fapte ne situează in fata unui punct de vedere carac- 
terizat prin modestie, mărturisind convingerea în eficiența muncii continue, ceea ce nu 
înseamnă practicism, lipsă de orizont si de ambiţii. 

În scenă să căutăm deci cîteva din principiile şi trăsăturile artistice care încep 
a se defini ca proprii şi specifice noului teatru. 


Ideea dramatică nu are nevoie de artificii 


Am auzit spunindu-se că Radu Penciulescu nu stapineste meșteșugul „prizei la 
public“, nu ştie să stimuleze interesul spectatorului. Nu cunoaște stratageme si reţete 
sigure în obţinerea efectelor „tari”, „teatrale”. Într-adevăr, în spectacolul său, cortina 
nu se ridică solemn, pregătind pe îndelete ritualul, și nici nu cade fulgerător, închi- 
zind între falduri deznodamintul si grăbind aplauzele publicului. Ni se pare reconfor- 
tanta, semnificativă şi promițătoare pentru destinul teatrului această demnă atitu- 
dine a creatorilor fata de public: refuzul falselor promisiuni, al trucurilor straluci- 
toare si efectelor „trompe l'oeil”, renunţarea la atractioasele găteli din gablonz 
artistic. 

Publicul îşi ocupă locurile în stal, cortina e ridicată si pe scenă, fățiș, se aşază 
o recuzită minimă : o masă și cîteva scaune. Firesc, actorii intră în scenă şi specta- 
colul începe parcă pe nesimţite. Replicile se leagă simplu, familiar, demitificind 
»reprezentatia”, mimind parcă o anumită indiferenţă pentru curiozitatea şi atenția 
spectatorului. Nimic solemn, nimic magic. Reflectoarele atirnă nemascate, ştăngile 
şi sirmele stau la vedere, ca la orice repetiţie. Şi, treptat, în jurul panourilor îmbră- 
cate într-un visiniu auster si totodată cald, odihnitor, începe să se închege o intensă 
încordare dramatică, tensiunea proprie primului spectacol din prima stagiune a 
Teatrului Mic. 


Calitatea relaţiilor umane 


Piesa Oricit ar părea de ciudat nu se detaşează izbitor si singular în drama- 
turgia lui Dorel Dorian. Nu surprinde prin noutatea expresiei şi totuşi, incontestabil, 
ea se situează pe un plan artistic net superior scrierilor anterioare. Oricit ar părea 
de ciudat continuă ciclul investigaţiilor favorite ale dramaturgului în conștiința şi 
destinele unei generații, prelungeşte sondajul în tipologia şi comportamentul acestei 
generaţii : tînără si totodată matură, intrată în viata direct în înfruntările revolutio- 
nare ale ilegalitatii, formată, modelată pe santierele construcției socialismului şi oțe- 
lită în munca pașnică diurnă, în cadrul unor bătălii mai puţin spectaculoase, cu atit 

mai dramatice cu cît se petrec în adincurile conştiinţei. În piesă regăsim tipurile de 
eroi cu care ne-a familiarizat scrisul lui Dorel Dorian. Temperamente robuste, opti- 
miste, structuri analitice, pasionate de introspectii şi autocontrol, caractere surprinse 
de obicei de autor într-un moment critic de maximă tensiune, oricum într-o continuă 
fierbere a conștiinței. Si aici, ei sînt intelectuali, intelectuali ai vremii noastre, cres- 
cuți în anii puterii populare. 

Eroii lui Dorian au capacitatea de a transfera mari valori etice asupra unor 
obișnuite obligaţii cotidiene, de a emotiona prin noblețea aliajului sufletesc, în care 
conștiința şi luciditatea înlătură exaltarea goală. 

Ca tipologie dramatică, regăsim aici o anumită schemă a caracterelor proprie 
pieselor anterioare : femeia activă şi trează, adevărat tovarăș de viaţă, într-un con- 
tinuu post de observație al „avariilor” morale ; alături de ea, un bărbat — de obicei 
un intelectual cu complexe sufletești, de cele mai multe ori pe banca acuzării. În 
juriu, cîţiva „bătrîni“, cu o impetuoasă tinereţe morală, plini de înțelepciune şi far- 
mec, judecători intransigenti dar intelegatori ai problemelor celorlalte generaţii. Ado- 
lescenti, băieţi sau fete (Cernica, Pandele, Aurelia Viespe), au o comună graţie morală, 
un haz candid şi o puritate gravă, amestecind visările romantioase cu analizele exacts, 
înflăcărarea cu un acut simţ al umorului. 

Aşadar, cu aceste personaje, familiare spectatorilor, şi-a construit Dorian noua 
piesă. Eliberată de rigorile metaforei dramatice, care duceau uneori la artificialitate, 
la o aşezare asimetrică a planurilor, dispuse în complicate racursiuri, construcția ei 
simplă constituie un cistig al autorului în raport cu măiestria dramaturgică. Dezba- 
terea, ancheta care se operează acum, au o deosebită semnificaţie, „delictul“ fiind de 
un înalt ordin moral. Ca în toate piesele lui Dorian, se discută calitatea relaţiilor 
umane. Acum, problema suspiciunii şi repercusiunilor ei în formarea unui om. Scriito- 
rul descifrează cu pasiune şi minutie raporturile încîlcite si alterate dintre un individ 
tarat de obsesia neincrederii şi colectiv, dintre el si femeia iubită, operind o analiză 
strinsă în fatetele diverse ale problemei. Tema este intens dramatică şi contempo- 
rană. Suspiciunea, maladie specifică, catalogată în inventarul manifestărilor şi com- 
portamentelor insului dintr-o societate ostilă omului, se alătură izolării, singurătăţii, 
angoasei, nelinistii, disimulării, si e incompatibilă cu climatul moral al lumii socia- 
liste. Într-o epocă de cruciale transformări istorice, de ataşamente la o cauză sau 
renuntari la un ideal, studiul raporturilor omeneşti e de o stringentă actualitate. Pole- 
mizind cu o stare de spirit din care s-au hrănit mult timp teatrul şi proza moderna 
contemporană — fiindcă tema însingurării si a neputinței de a comunica ocupă un 
mare capitol în istoria conştiinţei europene în secolul XX —, Dorel Dorian demon= 
strează că în climatul societăţii noastre nu se poate convietui si nu se poate munci 
decît dacă acest virus al neîncrederii este distrus. Eroii lui ripostează violent, opu- 
nînd morala încrederii, a cinstei, a solidarităţii, unei întregi literaturi ce a oglindit 
diformitatile etice ale unei lumi infectate de agenţii patogeni ai suspiciunii. Pentru 
a ilustra tema, Dorel Dorian a pus fata în fata pe inginerul Horia Drăgan, fiul comu- 
nistului Axinte, arestat de agenţii Sigurantei în 1944, si pe Nicolae Roșca, fostul lui 
comandant pe șantierele construcţiei, coleg de facultate, în sfîrşit, superiorul său, venit 
azi să-i verifice proiectul. Horia Drăgan bănuiește că Nicolae Rosca i-a trădat tatăl. 
Bănuiala incoltita cu 20 de ani în urmă a crescut, s-a întărit, înălțînd în jurul celui 
care o nutrește un zid de închistare şi izolare, de neîncredere în oameni, o tendință 
spre degradarea tuturor valorilor morale, o pornire spre scepticism şi cinism. După 
20 de ani, pentru a treia oară, cei doi se întîlnesc şi, din încordarea intensă dintre ei, 
descoperim rădăcinile conflictului, ajuns la apogeu și pretinzindu-si rezolvarea. În 
această piesă dedicată denuntarii neîncrederii, autorul demonstrează drama celui 
care bănuie şi e ros de suspiciuni, și nu a celui bănuit, inversînd așadar termenii 
obişnuiţi ai unei asemenea probleme. 

El analizează reacțiile primare si ramificatiile lor, prezente şi îndepărtate, des- 
compune o întreagă ecuaţie din problema suspiciunii, dar nu izbuteste să acopere 
întotdeauna ipostazele teoretice cu fapte concludente dramatic încorporate. Deși 
febrilA si bogată în mișcări strîns inlantuite în spaţiul și timpul unitar al dramei (o 

„Oricit ar părea de ciudat“ de Dorel Dorian . Sus, stinga: Ion Marinescu (Horia Drăgan) și Tatiana Iekel 
(Letitia Dinu) ; sus, dreapta : George Constantin (Nicolae Roșca) și Tatiana Iekel (Letiţia Dinu) ; jos: 
Constantin Codrescu (Alexe Munteanu), Eliza Plopeanu (Aurelia Viespe) și Stamate Popescu (Albu Mihai) 

noapte in casa inginerei Letitia Dinu), piesa este totuși lipsită de acţiuni dramatice, 
de fapte scenice relevante în sprijinul ideii. Repercusiunile suspiciunii, dramele care 
pot fi declanșate de o asemenea boală, distrugînd bolnavul sau pe cel împotriva căruia 
sint indreptati virusii, nu apar însă în scenă ; de aici senzaţia că acțiunea treneaza, 
nu progresează. După ce trece de prima zonă a neincrederii, stabilind relația incor- 
dată dintre cei doi protagonişti, piesa nu forează mai departe, în adinc, pentru a desco- 
peri fapte, consecințe, aducind doar prin aluzii ecoul lor îndepărtat. Leit-motivul 
„oare Nicolae Rosca a trădat?“ se repetă pina la obsesie, dar argumentele drama- 
tice pro sau contra se string numai în jurul lui Drăgan, deoarece nimeni nu pune 
la îndoială cinstea lui Roşca. Poate teama autorului de a împinge ciocnirea pînă la 
demonstrarea consecințelor capitale, tragice ale acestei relații, deci neangajarea in 
evenimente dramatice dureroase si elocvente, ne creează un sentiment de insatis- 
factie. În fata spectacolului însă, acest sentiment se șterge, se topeşte, alungat de 
o tensiune dramatică ce ajunge uneori pînă la „suspense“. Dinamica stărilor sufle- 
testi are expresivitate, ea emotioneaza si împinge spectatorul la urmărirea pasionată 
a evenimentelor, mai bine spus, a stărilor psihice. 

Montarea lui Radu Penciulescu se refuză deliberat patetismului, emoţiilor facile. 
Simplitatea expresiei, renunţarea la culoare pentru punerea în valoare a ideii se 
bazează pe inteligenţa si receptivitatea publicului, pe interesul lui fata de dezbateri 
şi discuţii scenice, prezentindu-le voit în această expresie „nudă”, sensibil corespun- 
zătoare structurii piesei. Radu Penciulescu golește scena, înlătură acţiunile si obiec- 
tele de prisos, dind relief si forță dramatică înfruntării dintre idei ; idei care capătă 
scenic dimensiuni caracterologice. El nu apelează la momente comice pentru a „salva” 

scenele grave, dă alternantei dintre gravitate si haz autenticitate artistică. Nu face 
apel la decor şi costume pentru a îmbogăţi plastica scenei. (În paranteză spus, nu ne 
explicăm de ce costumele feminine ale Adrianei Leonescu sînt urite, lipsite de gust, 
neinspirate.) Frumuseţea reprezentatiei derivă din geometria mizanscenei, din arhi- 
tectura emoţiilor, din fluxul de gîndire care emană, cu o sobră şi elegantă simplitate. 
În scenă însă, regizorul dispare cu totul, lăsînd loc actorilor. 

Brecht spunea că destrămarea iluziei scenice e de neînțeles pentru scriitorul 
care nu e în stare s-o creeze ; aceste cuvinte se pot aplica spectacolului. În aparenta 
destrămare a ficţiunii scenice, în renunțarea la amănuntele de viață care umplu, de 
multe ori, spaţiul de joc fără să creeze viata, si dimpotrivă, în consecventa dezbatere- 
convenţie găsim marele coeficient de teatralitate al spectacolului. Dramatismul, tensi- 
unea derivă din laconismul înfruntării, din reținerea gesturilor. În scena finală, cele 
opt personaje stau adunate in jurul mesei. Tac, într-o savantă nesimetrie si conven- 
tional firească așezare, asteptind un răspuns la o întrebare care pluteşte în aer 
de la prima replică. Această tăcere cuprinde o încordare densă, o presiune aproape 
insuportabilă, la care fiecare personaj reactioneaza conform logicii caracterului său. 
Teatru de trăire ? De reprezentare ? Ce metode ale realismului scenic foloseşte regi- 
zorul în construirea acestei anchete morale ? Subordonarea imediată a tuturor mijloa- 
celor de expresie ideii dramatice, mobilizarea nenumăratelor nuanțe psihologice în 
sprijinul conflictului. 

In scena goală, actorii singuri creează adevărul piesei, concretul individual si 
social, tes atmosferă, orele conflictului, încît noi simțim palpitul vieţii. „Tabloul este 
gata cind s-a şters ideea” — nota undeva Braque ; acest adevăr l-am simţit în spec- 
taco] cînd tema suspiciunii, subiectul discuţiei se îndepărtează, înlocuite fiind cu 
oglindirea emoţionantă a unor relaţii autentice, complexe dintre oameni, care trăiesc 
şi muncesc alături, azi, aici. 


Meditaţie pe tema singurătăţii 


„Un decor adevărat reprezintă un mare sentiment dramatic”. Ne-am gîndit la 
această fină observaţie a lui Jouvet, în fata decorului conceput de Teodor Constanti- 
nescu, pentru piesa Doi pe un balansoar de William Gibson. 

Două siluete, el şi ea, cu spatele la public, nemişcate, fiecare pe practicabilul 
care-i delimitează încăperea, tac. Sint dansatoarea Gittel Mosca (Leopoldina Bala- 

nuta) şi avocatul Jerry Ryan (Victor Rebengiuc), doi oameni pierduţi printre cele 14 
milioane de locuitori ai New York-ului, singuri, fiecare în camera lui, în micul şi 


Ş 
strimtul lui univers ; soneria telefonului, care va zbirnii, stabilind o legătură magică 
— apropierea —, încă nu s-a declanşat. Pereţii care despart cele două camere, situate 


la citeva mile depărtare, nu există si pe podeaua scenei, ce sclipeste cu luciri meta- 
lice şi îngheţate, se reflectă, ca răsturnate în apa unui lac pustiu, siluetele uriasilor 
vgîrie-nori desenati pe fundal. Liniile verticale fug în jos, se pierd atingîndu-se sinuos 
undeva, nevăzute ochiului. Scena goală e înconjurată de panouri albe, pe care sînt 
schiţate clădirile înalte, podurile aeriene „de vis“, stilpii de telegraf si acoperișurile. 
Desenele dau senzaţia de real şi ireal, de vis şi adevăr... În această pădure de ziduri, 
în care tumultul omenesc, îngrămădirea trupurilor, vîrtejul de patimi şi interese — 
intr-un cuvint, oamenii — par înecate, se desfăşoară o simplă, banală şi tristă poveste 
de dragoste. 

Nu ştiu dacă acesta este unicul decor valabil pentru piesa lui Gibson, ale cărui 
indicaţii riguroase descriu, cu infinite detalii, cele două camere, cu specificul şi obiec- 
tele lor, insistind asupra mirosului lăzii de gunoi din fata camerei lui Gittel si a inva- 
ziei de plosnite din odaia lui Jerry. Desigur, s-ar fi putut monta în scenă cele două 
camere, fiecare aruncată într-o altă periferie a metropolei, scările de incendiu care 
duc spre ele, s-ar fi putut umple fundalul cu zgomotele străzii ; s-ar fi putut recrea 
ambianța exactă a fiecărui loc de joc. Dar nu despre felul în care trăiesc eroii a vrut 
regizorul să vorbească, montind Doi pe un balansoar. Nu o „felie de viaţă” de peste 
ocean l-a preocupat. Pe marginea situaţiei dramatice a piesei în două personaje, a 
dramei unei iubiri ce nu se poate împlini, Penciulescu ne-a vorbit despre singurăta- 
tea omului în „orașul tentacular”, despre imposibilitatea comunicării reale într-o lume 
indiferentă, chiar duşmănoasă fata de omul simplu. Prin decor, imaginea scenică 
exprimă, cu o elocvență admirabilă, această idee, pătrunzătoarea poezie drama- 
tică. Piesa lui W. Gibson a cunoscut, după premiera ei newyorkeză (1957), o senza- 
tionala carieră internaţională, cei doi fiind interpretati de mari vedete ale scenei si 
ecranului, printre care cităm pe Anne Bancroft, Shirley Mac Laine, Annie Girardot, 

Olga Tudorache (Regina) în ,,Vulpile* de Lillian Helman 


Lavrova, Marcello Mastroianni, Jean Marais, Robert Mitchum, Henri Fonda etc. 
Direcţia de scenă a fost semnată, printre alţii, de Peter Brook şi Luchino Visconti. 
Imensul succes al unei piese de dragoste — cînd variațiile pe aceasta temă abundă si, 
în afara dialogului în doi, nu găsim îndrăzneli de stil, inovații de tehnică drama- 
turgică — se explică prin adevărul de viață exprimat, prin profundul umanism al 
scrierii. Piesa e adevărată ca un film neorealist şi vorbeşte despre dragoste fără 
ca eroii să rostească vorbe de iubire, are un dramatism nespectaculos, e bogată în 
notații şi reacţii psihologice. Regizorul a potentat, a adincit chiar sensurile ei, demon- 
strind, prin jocul deopotrivă de echilibrat si de nuantat al Leopoldinei Bălănuţă 
şi al lui Victor Rebengiuc, dezechilibrul unei iubiri într-un univers imperfect, contra- 
timpurile dragostei, instabilitatea traiului, zadarnica fugă după o clipă de echilibru 
— imposibila tentativă de a opri o clipă balansoarul ce se leagănă, suspendat într-un 
ocean al singurătăţii umane, sub un cer senin si nepăsător. Inegal ca valoare artistică 
(criticul dramatic al ziarului „New York Times“ observa că „asemenea balansoarului, 
piesa balansează între strălucire si mediocritate“), dialogul newyorkez prilejuieşte 
un spectacol de mari satisfacţii estetice, o reprezentaţie cu totul memorabilă. Actorii 
par a crea spontan, seară de seară, evenimentele dramatice, parcurgind, cu o emo- 
tivitate lucidă, singurătatea, izolarea, căutările, întilnirea, despărțirea. În afara celor 
două personaje, un rol hotăritor în spectacol îl ocupă invenţia lui Alexande: 
Graham Bell, telefonul, accesoriu indispensabil dragostei moderne, care aduce aic 
cea de-a treia prezenţă, soţia lui Jerry Ryan 

Construcţia piesei, modalitatea ei dramatică, ataşată amănuntului de viata, 
detaliului, ar fi permis şi o altă tratare scenică, de un „realism“ în înţelesul îngust 
al cuvintului, cu etalarea obiectelor care înconjoară viata celor doi. Ca si în cazul 
piesei lui Dorian, Penciulescu a şters şi aici detaliile, transferindu-le în gesturi şi 
atitudini. Mica dramă a balansoarului capătă o tulburătoare profunzime, o strălucire 
de poem teatral. 

Ne-am întrebat de ce a ales Radu Penciulescu această piesă. Pentru faima ei 
prevăzind — aşa cum s-a şi întîmplat — un mare succes de public? Credem că nu 
pentru latura ei uşor melodramatică, ce invită spectatoarele la suspin şi spectatorii 
la sceptice clătinări ale capului. Dimpotrivă. Spectacolul optează pentru poezia 
tristă, amară, invită la meditații profunde si, fara îndoială, prin generoasele parti- 
turi actoriceşti, oferă interpretilor posibilitatea unor desfasurari ample, într-un reg 
stru larg spectacular. Regizorul a imprimat oscilaţiilor şi relaţiilor celor doi ero 


FĂ ui :cirRee-ra 


un sens mult mai adînc si mai grav decît a voit, poate, chiar autorul. Se meditează 
asupra unei zone importante din viaţa contemporană, căci piesa, peste structura ei 
„de cameră“, a devenit o dezbatere gravă : despre singurătate, despre înfiorătoarea 
izolare a unui cuplu, într-un fantastic pustiu ultracivilizat, „unde nimeni nu aude 
cînd strigi după ajutor.“ 

La început, odată cu ridicarea cortinei, pe scenă creşte, vertiginos, întregul 
fundal. După plecarea definitivă a lui Jerry (Victor Rebengiuc), decorurile încep 
treptat să alunece, zgirie-norii cufundindu-se parcă pentru totdeauna în luciul 
înghețat al pardoselii. Gittel rămîne într-un pustiu imens si în scenă coboară de sus 
ștăngile si reflectoarele, amintindu-ne că sîntem la Teatrul Mic, unde orice piesă 
este o invitație lucida la reflecţie asupra destinului omului în societatea contemporană. 


Actorii, față in fata 


Se discută mult, dar prea puţin în raport cu complexitatea şi importanţa reală 
a temei, despre mijloacele de expresie ale artei actorului, despre cerinţele teatralitatii 
şi realismul psihologic, despre trăsăturile contemporane în joc şi veridicitatea artistică 
etc. etc. În această ordine de idei, creaţiile actorilor de la Teatrul Mic sînt pre- 
fioase. Teatrul Mic nu este încă o echipă, dar tinde spre aceasta si, ceea ce este 
deosebit de important, interpreţii cristalizează echipa fiecărui spectacol. 

Sub semnul afinitatii şi al unei aceleiași concepții despre teatru se stabilesc 
relaţiile piesei Oricit ar părea de ciudat. Iată-i, față în față, pe Ion Marinescu 
(Horia Drăgan) şi George Constantin (Nicolae Roşca). Ambii creează caractere puter- 
nice, de neconfumdat, dindu-le masivitate si justificind conflictul. Ion Marinescu 
a imprimat un contur psihic cu totul singular eroului său. Horia Drăgan nu are 
însemnele exterioare ale „negativului“. Tînărul inginer se arată leal; seriozitatea 
și gravitatea lui crispată vin dintr-o adolescenţă tulburată de mari evenimente sociale 
şi deviată de o educaţie seismică, Acest Horia Drăgan poartă o mecontenita tristeţe, 
semnul distinctiv al eroziunii lui morale fiind durerea, rictusul însinguratului. Încer- 
carea de a-l șantaja pe Nicolae Roşca e joc sau hotărire? Ce vrea Drăgan, să-i 
verifice cinstea sau să-l mituiască cu adevărat ? Nu ne dăm seama, Ion Marinescu 
joacă „acoperit“, miscindu-se cu subtilitate pe fragilul hotar dintre poză și since- 
ritate, aşa cum cer datele rolului. Suspiciunea şi necesitatea de a afla probe au 
devenit un viciu, o a doua natură, de care Horia Drăgan se va debarasa treptat 
și greu. Comunicarea actorului cu partenerii este intensă, proprie de altfel tuturor 
protagonistilor. Nicolae Roşca al lui George Constantin descinde din Pavel Proca ; 
actorul i-a adăugat lumini temperamentale caracteristice. Importante în jocul lui 
de azi sînt nu replicile, ci tăcerile. Nu afirmaţiile, ci gîndurile, nu gesturile, ci repri- 
marea lor. George Constantin le-a desenat elocvent. Izbucnirea lui violentă „trebuie 
să fim cinstiți“ răsună, culminatie a dramatismului, constituindu-se într-un moment 
de autentică si valoroasă surpriză a spectacolului. După o lungă absenţă, Tatiana 
Ieke] reapare în rolul Letiţiei Dinu, o altă Domnica Rotaru, maturizată, asprită de 
flacăra unei iubiri chinuite. Rolul ei are o diagramă mai putin febrilă si Tatiana 
Ieke] îl impune printr-un farmec psihic propriu, un echilibru moral si o sensibilitate 
corectată de simțul răspunderii. O compoziţie remarcabilă creează Constantin Co- 
drescu (Alexe Munteanu), potentind un rol episodic ca prezență. Oboseala lui activă 
e înduioșătoare si comică, pitorescul slujeşte relevării unui „erou al zilelor noastre“, 
deși nici un atribut pompos nu se potriveşte personajului şi strălucirii cu care el a fost 
creat. Si Boris Ciornei, vechi activist de partid în piesele lui Dorel Dorian, își înnoiește 
de data aceasta tiparele, nu numai prin vîrsta personajului (bătrînul Catrina), ci şi 
prin ţinută şi expresie. În rolul adolescentei Aurelia Viespe, pustoaica ce visează 
o mare iubire, strigînd către cele patru zări „Hei, omule, te caut !“, Eliza Plopeanu 
aduce candorile hazlii şi înţelepciunea suavă a eroinei, apelînd însă mai mult la 
comic decît la ingenuitate. Cuplul pe care îl realizează cu Stamate Popescu (inginerul 
poet Albu Mihai) se situează uneori în afara tonalitatii spectacolului. De pildă, în 
scena „balconului“, unde o anumită doză de poezie livrescă, ce mai persistă în lim- 
bajul eroilor lui Dorel Dorian, acoperă sentimentele, sufocînd emoția. Marea revelaţie 
a acestui spectacol este solidaritatea actoricească, coeziunea scenică, înțelegerea 
armonioasă între interpreți. 


wan See 


Pe alte coordonate de expresie comunică protagoniștii din Doi pe un balansoar. 
Dublul recital este un dificil examen actoricesc și legile lui sînt severe. Leopoldina 
Balanuta si Victor Rebengiuc, la prima lor întîlnire în scenă, au devenit un cuplu 
ce se impune. Rolul Gittel Mosca diferă foarte mult de tot ce a realizat pind acum 
Leopoldina Bălănuţă. Este o partitură dramatică atractivă, complicată si în afara 
obisnuitelor „emplois“ ; Gittel Mosca nu este un caracter în sensul clasic, rigid, 
al noţiunii, ci o personalitate, adică o structură complexă, originală, cu o linie 
personală si unică de conduită. Creaţia Leopoldinei Balanuta pare să țișnească spontan 
din fantezia creatoare a artistei. Fiecare gest si fiecare intonatie, minuţios elaborate, 
impresionează. Modestei dansatoare Gittel, Leopoldina Bălănuţă i-a dat o mişcare 
nervoasă, unduiri neaşteptate, o plastică surprinzătoare, expresivă prin necontenitele 
ei treceri de la o stare la alta — şi savant armonizată cu vocea : cînd subțire, aeriană, 
fluidă, cînd monotonă, cu inflexiunile vulgare ale micii mahalagioaice din Bronx. 

Creaţia lui Victor Rebengiuc e mai putin spectaculoasă, dar portretul lui Jerry 
Ryan nu se şterge ușor din mintea spectatorilor. Victor Rebengiuc, acest tip de actor 
„modern“, ce s-a impus mult în film, cistigind o experiență pozitiv valorificată aici, 
mu se sfieste să fie emoționat, îndrăgostit putin melodramatic, nu-i e teamă de gestul 
desuet de a săruta telegrama venită de departe... Feţele duble ale personajului se 
arată spectatorilor, cu subtilitate si rafinament. Cînd gindurile-i rătăcesc spre Omaha 
şi spre fata pe care a iubit-o în tinereţe, inginarea unui blues la o trompetă 
îndepărtată se suprapune perfect zimbetului lui trist si privirii ușor absente... Mimind 
bucuria, transformînd o masă în doi într-un adevărat banchet, ascunzîndu-și gîndurile 
în fata lui Gittel, el îşi schimbă vocea, isi accelerează debitul, disimulind, sub o veselie 
tristă, sub un antren jalnic, nervozitatea, nehotărirea. Fiecare la alt capăt al balan- 
soarului, Rebengiuc şi Bălănuţă transmit, cu o mare putere de sugestie, insingurarea 
acestor nefericiţi eroi din zilele noastre, înțelegerea fugară și tristele bucurii ale 
dragostei ratate. 


O altă creaţie care a strălucit la deschiderea Teatrului Mic aparține Olgăi 
“Tudorache în Vulpile de Lillian Helman. După propria ei mărturisire, personajul 
pe care-l interpretează nu intră în categoria rolurilor reprezentative pentru programul 
ce şi-l propune Teatrul Mic, „dar mă pasionează acest spectacol și acest ro], de culmi- 
nație a teatrului psihologic ; el mi-a dat mari satisfacţii artistice. Una dintre ele 
este întîlnirea pe scenă cu Ionescu-Gion. Poate si pentru asta îmi place atit de mult 
rolul Reginei. El îmi oferă posibilitatea să vehiculez cu plăcere si inteligență acea 
minge de ping-pong ce o reprezintă replica între mine si partener, îmi permite de 
fiecare dată să stabilesc noi relații în scenă, sondind tot mai adînc în adevărurile 
psihologice. Este un avantaj pe care ţi-l oferă teatrul realist.“ 

În repertoriul Teatrului Mic, Vulpile se încadrează în titlurile moştenite de la 
predecesorii acestei formaţii. Fără a fi o piesă de actualitate sau semnificativă pentru 
direcțiile dramaturgiei americane contemporane, Vulpile — apartinind unei alte epoci 
literare — se bucură de o apreciabilă notorietate. Lillian Helman este un nume 
cunoscut în teatrul american şi în ajunul celui de-al doilea război mondial, în „pe- 
rioada Saroyan“, a avut şi ea trena ei de glorie. Scrisă în anul 1939, Vulpile a consti- 
tuit, la vremea ei, o proaspătă și inedită demascare a unei lumi şi a unei atmosfere. 

Lillian Helman dezvăluie critic interesele meschine, rapace, care dirijează actiu- 
nile unui clan familial din Sud, mînat de pofta îmbogăţirii, smulgînd masca convenien- 
telor sociale, aparența dragostei dintre membrii familiei. Personajul care polarizeaza 
acţiunea, captind în jurul lui destinele şi declansind deznodămîntul dramatic, este 
Regina Giddens. Olga Tudorache aduce un puternic suflu dramatic în acest rol şi-i 
luminează unghiuri nebănuit de tragice. Deşi acţiunea se petrece la începutul seco- 
lului nostru, structura morală a Reginei poartă stigmatele eroilor cinici şi disperaţi 
cu care ne-a obişnuit literatura americană postbelică şi interpreta a dat acest contur 
psihic actual eroinei, care caută, într-o lume iremediabil pierdută, să-şi salveze, cu orice 
mijloace, mica ei parcelă de fericire. Jocul Olgăi Tudorache are o mare forţă scenică. 
Acest personaj sinistru iradiază farmec, eleganţă în josnicie, o distincţie în rapaci- 
tate. Regina stă mereu la pîndă, avidă de profituri, dar avînd aerul că nu o inte- 
resează nimeni şi nimic. În egală măsură, regizorul D. D. Neleanu a urmărit relațiile 
dintre celelalte personaje. Cu un sobru relief se detașează Gh. Ionescu-Gion- 

Horace. Lupta surdă dintre el şi Regina are un dramatism profund şi o brutalitate 
înspăimîntătoare, sub aparența politetei şi civilizaţiei. Revelatoare ni se pare scena 
ultimei dispute dintre cei doi soţi, cînd Regina îl lasă pe Horace să moară, răzbu- 
nindu-si umilința de a-i fi cersit un ajutor bănesc. Actorii (notăm, de asemeni, pe 
Tudorel Popa şi Corina Constantinescu) dau piesei sensurile ei contemporane, prelun- 
gindu-i adevărul pînă în zilele noastre ; de aceea, ni se par neavenite modernizările 
forţate, costumele si mobilierul modern, inspirat din ultimul număr „Domus“, ca $i 
orchestratia muzicală şi schiţele coregrafice (se dansează twist) ; nu ele aduc în zilele 
noastre sensurile piesei, ci actorii. 


Punctele cardinale ale repertoriului 


Modestele afișe care au impinzit orașul cu proiectele Teatrului Mic anunţă, 
pentru această stagiune inaugurală, alte patru titluri. Fără a anticipa asupra valorii 
reprezentatiilor, credem că ele întregesc un peisaj de gîndire teatrală şi favorizează 
meditaţia asupra experiențelor epocii moderne. În repertoriul Teatrului Mic, Jocul 
ielelor de Camil Petrescu sună programatic. Întrebările si răspunsurile, căutările, 
victoriile si infringerile eroilor, care au rasunat în primele spectacole ale noului 
teatru, îşi găsesc un corespondent tulburător şi neaşteptat în conștiința eroului lui 
Camil Petrescu. Nu ne imaginăm această piesă decit pe scena unui teatru preocupat 
de problemele conştiinţei contemporane şi de viata ideilor, angajat în reconstituirea 
unor climate etice si sociale, pasionat de dialog si polemică. Aspiratia spre ideal 
şi spiritualitate a eroilor lui Camil, furia împotriva iresponsabilitatii lumii burgheze 
se alătură temelor grotesti şi răsucirilor absurde ale eroilor lui Caragiale si Ionescu, 
din alt spectacol al teatrului (schițe de Caragiale si Cintdreata cheală de Eugen 
Ionescu). Vedem în această succesiune o radiografie a unei lumi, realizată pe plăci 
diferite. Camil Petrescu, Caragiale si Ionescu pe aceeași scenă presupun o echipă 
aptă să răspundă complexelor cerințe ale acestor mari ginditori ai teatrului. 

Explozia caracterelor, dizolvarea limbajului, mecanica, stereotipia gesturilor, 
revelatorii pentru un absurd social denunţat de Caragiale in epoca lui, acuzat de 
Ionescu azi, ridică actorului dificile probleme de tehnică, de revizuire a mijloacelor 
de expresie, de dictie şi mișcare, solicitări care, neîndoios, se vor constitui în expe- 
riente importante în evoluţia teatrului. Ideea alinierii într-un repertoriu a acestor 
viziuni dramatice aparent antinomice tinde să reliefeze rădăcina comună care le 
leagă, şi anume punctul de vedere al unor mari creatori, despre o lume crepuscu- 
lară. În acest context, la confluența unor stiluri dramatice deosebite şi totodată 
semnificative pentru dramaturgia contemporană, se adaugă pregătirea unor specta- 
cole de poezie, în care versul să fie definitiv încorporat expresiei scenice. Ne vom 
întilni astfel cu Nicolae Labiş ,,luptind cu inertia“, cu miracolul spiritului său apar- 
tinind cert generaţiei care animă Teatrul Mic. Versurile lui Nicolae Labiş, idealul 
său ardent revoluţionar se vor incrucisa cu „Spectacolele“ şi „Cuvintele“ lui Jacques 
Prevert, ce demontează insolit lumea în care circulă eroii lui Ionescu şi Caragiale. 
Deci, dialogul continuă. 

Se desenează, aşadar, o hartă a gîndirii si sensibilităţii contemporane, trecin- 
du-se de la un pol la celălalt, parcurgindu-se paralele şi meridiane, în investigarea 
celor maj interesante peisaje psihologice, intelectuale si sociale. Diversitatea acestor 
preocupări, cărora li se adaugă un spectacol de farsă medievală, pentru început, un 
Shakespeare, mai tirziu, completează un program armonios şi exigent, angajind resur- 
sele întregii trupe, care a acceptat cu modestie să învețe, să intre la scoala 
studiului colectiv, să execute un antrenament absolut necesar pentru reînnoirea 
mijloacelor de expresie, pentru definitiva înfrîngere a inertiei, sablonului şi indife- 
rentei functionaresti. Deoarece Teatrul Mic tinde să devină o echipă. 

Mira Iosif 

